ČETRNAESTI siječnja 2019. godine datum je koji treba zapamtiti. Bio je to doista povijesni dan. Bio je to dan tijekom kojega su se hrvatski mediji bavili u isto vrijeme možda pa i rekordnom količinom najrazličitijih skandala koji bi se svi zajedno mogli najbolje opisati kao afera Hrvatska.

Bio je to i dan kada bi hrvatskim građanima koji su još ostali o onome što se nekad nazivalo Lijepom Našom trebalo konačno postati jasno da su poput onih skuhanih žaba koje nisu iskočile na vrijeme iz lonca jer se voda polako zagrijavala do ključanja.

Krenimo redom, kako bi rekao kolega Ilko Ćimić.

Smrt lipicanca iz državne ergele u režiji HDZ-ova kadra

Objavljeno je kako je lešina lipicanca ležala tri dana kod oca šefa Državne ergele Đakovo i Lipik Mirka Damjanovića, inače HDZ-ovog kadra za ovu funkciju. Kojeg lipicanca, pitate se možda. Pa onog lipicanca kojega je Damjanović “posudio” iz državne ergele da bi ga maloljetni sin jahao tijekom novogodišnjeg odmora.

No Damjanović mlađi se nije pokazao baš vičnim, te mu se konj otrgnuo i pobjegao, te skončao nakon što ga je udario teretni vlak. Ravnatelj Državne ergele je sve to tajio sve dok priču nije objavio portal Telegram. Damjanović je smrt konja prijavio tek nakon objave Telegramovog teksta, a dotad ga je skrivao na imanju svojeg oca Ilije.



Pomoćnik ministra branitelja savjetuje branitelju da provali u tuđi stan

Telegram je objavio i SMS prepisku pomoćnika ministra branitelja Nenada Križića koji branitelju Mariju Vrbaniću savjetuje da svoje stambeno pitanje riječi na ovaj način: “Provali u prazan stan, a mi ćemo zažmiriti.” Riječ je o očitom poticanju na kazneno djelo od strane pomoćnika ministra, no sam ministar branitelja Tomo Medved se zbog svega nije puno uzrujao, a kamoli da je Križića ekspresno smijenio. Na pitanje novinara o ovom slučaju izjavio je kako je - zatražio očitovanje.

Jučer je objavljeno i da je u Ministarstvu obrazovanja zaposlena osoba s lažnom diplomom Hrvatskih studija, zbog čega je onda ministrica Blaženka Divjak odlučila pokrenuti provjeru 90 tisuća diploma zaposlenih u sustavu obrazovanja u Hrvatskoj. Žena s lažnom diplomom se nije tako lako dala; naime, kad se posumnjalo da je priložena diploma lažna, ona je otišla doma i donijela - drugu lažnu diplomu!



Dobro je biti dijete hrvatskih sudaca

Jučer je Jutarnji objavio da se na vrhu liste Državnog sudbenog vijeća za prestižnu sudačku poziciju u Zagrebu našao nitko drugo doli - Srđan Sessa, inače sin predsjednika Vrhovnog suda Đure Sesse. Sessa mlađi se javio za suca Trgovačkog suda u Zagrebu, na kojemu se trebaju popuniti četiri sudačka mjesta, a zanimljivo je da su za dvije od te četiri pozicije izabrana djeca sudaca.



Uz Srđana Sessu DSV je izabrao i Ivu Buljan, kćer nedavno umirovljene sutkinje Visokog trgovačkog suda i dugogodišnje predsjednice Trgovačkog suda u Zagrebu Vesne Buljan. Je li to nepotizam, zaključite sami.



Biskup upucao čovjeka, pa o svemu šutio danima

Večernji list je isti dan objavio da je bjelovarsko-križevački biskup Vjekoslav Huzjak 11. siječnja upucao čovjeka. Huzjak se, naime, nalazio u lovu na veprove, te je promašio vepra, ali pogodio drugog lovca u natkoljenicu. Ranjenom lovcu je liječnička pomoć pružena u Kliničkoj bolnici Dubrava, gdje su mu konstatirane teške tjelesne ozljede koje nisu opasne za život.

Tek nakon što je vijest objavljena u medijima oglasio se i Huzjak, te se javno ispričao čovjeku kojega je upucao u nogu jer je očito nesposoban lovac. Naravno, postavlja se i pitanje zašto bi jedan pravi kršćanin i katolički biskup išao u lov na životinje iz razonode, ali ovo je ipak Hrvatska pa bi bilo čudnije da jedan katolički biskup ne uživa u hobističkom ubijanju divljih životinja.

Isti je list jučer objavio da je HRT naprasno otkazao suradnju voditelju i komičaru Davoru Dretaru Dreletu samo nekoliko dana nakon što je on na jednoj manifestaciji javno prozvao saborskog zastupnika HDZ-a i predsjednika HVIDRE Josipa Đakića. Slučajnost? Možda u nekoj drugoj državi i na nekoj drugoj javnoj televiziji.



Ravnatelj programa HRT-a se pita kako u studio ne pozvati čovjeka koji negira Jasenovac

Tekst se nastavlja ispod oglasa

Isti je dan također na portalu Večernjeg lista objavljen i intervju s ravnateljem programa HRT-a Renatom Kunićem, koji je na pitanje o dovođenju filoustaškog revizionista Igora Vukića u program javne televizije, a da promovira svoju knjigu u kojoj se negira zločinački karakter Jasenovca, odgovorio sljedeće: "Da mi tog Vukića nismo pustili da kaže to što je kazao, optužili bi nas za cenzuru. Knjiga koju je on izdao u Hrvatskoj nije zabranjena. Ako je tako, kako mi sad možemo ne pozvati ga kao gosta?"

Koliko ovo objašnjenje ima smisla, možda je najjasnije ako se zamisli nekog visokopozicioniranog funkcionara njemačke javne televizije ARD kako objašnjava zašto su morali u studio pozvati čovjeka koji tvrdi da je Auschwitz bio nešto poput toplica, a ne logora smrti, kako Vukić tvrdi za Jasenovac.



Dokaz da je Krstičević sve znao u vezi kupovine izraelskih aviona

Ne zaboravimo ni portal koji upravo čitate.

Naime, Index je jučer objavio mail koji izvan svake sumnje dokazuje da su Amerikanci upozoravali Hrvatsku, odnosno Damira Krstičevića i njegove najbliže suradnike, da je posao kupovine borbenih aviona od Izraela kako je zamišljen zapravo neprovediv. Mail iz američkog veleposlanstva, koji je još 6. prosinca 2017. godine stigao u Ministarstvo obrane, vrlo direktno i precizno upozorava Hrvatsku da Izrael ne samo da nema odobrenje za prodaju nadograđenih aviona F-16 Hrvatskoj, nego i da je moguće da tu dozvolu nikada neće ni dobiti.



Mail je dobio Petar Mihatov, pomoćnik ministra obrane Damira Krstičevića zadužen za obrambenu politiku. Dakle, dokazano je da nas Krstičević i vlada Andreja Plenkovića lažu kada kažu da ih nitko nije upozorio na moguće probleme s kupovinom izraelskih Baraka. Vlada je propali natječaj jučer konačno i poništila uz objašnjenje da su mnogo toga naučili i da slijedi novi, najbolji natječaj.



Pored toga, uobičajeno nacionalističko ludilo

To su samo bila najveća medijska otkrića koja su jučer izašla u hrvatsku javnost, a uz njih se naravno odvijalo uobičajeno nacionalističko ludilo koje je odavno postalo normalno stanje stvari kod nas. Gradonačelnik Vukovara Ivan Penava, dan nakon što je otkriven novi financijski skandal njegove vlasti u tom slavonskom gradu, održao je press konferenciju na kojoj je lupetao nešto o “puzajućoj velikosrpskoj agresiji” na Hrvatsku i napose Vukovar, dok je počasni doktor Zagrebačkog sveučilišta i predsjednik HDZ BiH, Dragan Čović, u Mostaru držao press konferenciju u povodu kritika jer je sudjelovao na “genocid partyju” u Banjoj Luci 9. siječnja, odnosno proslavi Dana RS-a. Čović je naravno izjavio da ne vidi nikakav problem u tome i poručio da neće njemu nitko određivati gdje će ići.

Pokušajmo rezimirati taj povijesni 14. siječnja 2019. - mediji su objavili doista šokantne stvari o groznom stanju u hrvatskom sudstvu i školstvu, o zloupotrebi položaja u javnim ustanovama, o relativiziranju ustašluka, o nesposobnosti i lažima najviše pozicioniranih političara u vlasti, o korupciji, o pokušajima zataškavanja, o odmazdama zbog javne kritike HDZ-a, o tragikomediji u koju se pretvorila javna televizija, o krvoločnim popovima Katoličke crkve, o tome kako se iz ministarstva građane savjetuje da provaljuju u stanove uz garanciju da reakcije pravne države neće biti itd. U jednom jedinom danu objavljene su bitne vijesti o truleži najmoćnijih institucija u RH i ljudi koji njima upravljaju.



U nekim članicama EU-a građani bi nakon jučerašnjeg dana vladajuće izbacili kroz prozore sjedišta vlade

Ne možete, dakle, reći da niste znali. Nije teško zamisliti nekog u hrvatske prilike neupućenog Nijemca ili Irca koji je jučer došao u Hrvatsku, pa od svojih domaćina čuo spisak svih ovih skandala iz samo jednog jedinog dana, kako hitno pakira kofere i bježi doma glavom bez obzira. Jer sve nabrojeno nije normalno, nije prihvatljivo, ne bi se smjelo tolerirati niti ignorirati.



Činjenica da stotine tisuća građana danas ne prosvjeduju diljem Hrvatske, nakon onakvog 14. siječnja 2019., pokazuje da je hrvatsko društvo duboko bolesno i u građanskom smislu potpuno poraženo. U mnogim drugim članicama Europske unije bi bijesni građani nakon onakvog 14. siječnja vladajuće izbacili kroz prozore sjedišta vlade, u Hrvatskoj se više nema snage ni za rezignirano slijeganje ramenima.



Afera Hrvatska

Parafrazirajući Winstona Churchilla, Hrvatska proizvodi više afera nego je hrvatskom građaninu moguće probaviti, pa je sve zajedno postalo jedna velika afera Hrvatska. 14. siječnja 2019. je samo najnoviji vrhunac tog trenda, koji će vjerojatno već sljedeći mjesec biti nadmašen. Možda i ovaj.

Možda ćemo se za samo desetak dana prisjetiti sulude eksplozije afera 14. siječnja ove godine kao dobrih starih vremena ili barem koliko-toliko podnošljivih vremena. Ako itko može nadmašiti paroksizam afera od 14. siječnja, onda su to ova vlada Andreja Plenkovića, HDZ i Katolička crkva u Hrvata. Samo im je nebo granica. Ne mogu se oni nama posrati u usta onoliko koliko mi govana možemo pojesti.

Zaista, zašto ono stotine tisuća ljudi bježe iz Hrvatske?